b"\n_START_ARTICLE_\nKylie Minogue (album)\n_START_SECTION_\nOzadje in razvoj\n_START_PARAGRAPH_\nAlbum Kylie Minogue je prvi glasbeni album Kylie Minogue, ki ga ni producirala skupina Stock Aitken & Waterman. Da bi raz\xc5\xa1irila svojo bazo obo\xc5\xbeevalcev in se uveljavila tudi kot umetnica, je Kylie Minogue aktivno na\xc4\x8drtovala album in odlo\xc4\x8dila se je, da bo sodelovala samo z dolo\xc4\x8deno skupino glasbenikov. Prvo snemalno sejo so organizirali leta 1993 in v njej je Kylie Minogue skupaj s skupino Saint Etienne posnela dve pesmi (\xc2\xbbNothing Can Stop Us\xc2\xab\xc2\xa0in \xc2\xbbWhen Are You Coming Home?\xc2\xab), kasneje pa je posnela \xc5\xa1e osem pesmi, ki jih je napisala v sodelovanju s skupino The Rapino Brothers (\xc2\xbbAston Martin\xc2\xab, \xc2\xbbFor All I'm Worth\xc2\xab, \xc2\xbbGotta Move On\xc2\xab, \xc2\xbbLove Is On The Line\xc2\xab, \xc2\xbbDifficult By Design\xc2\xab, \xc2\xbbLiving for Your Loving\xc2\xab, \xc2\xbbOur Lovin\xe2\x80\x99 (The Light I Was Looking For)\xc2\xab\xc2\xa0in \xc2\xbbAutomatic Love\xc2\xab)._NEWLINE_A vodja zalo\xc5\xbebe Deconstruction Records se je odlo\xc4\x8dil, da ve\xc4\x8dine pesmi ne bodo objavili in naro\xc4\x8dili, naj posnamejo sedemnajst novih pesmi. Osem pesmi je Kylie Minogue napisala v sodelovanju s skupino Brothers in Rhythm (\xc2\xbbConfide In Me\xc2\xab, \xc2\xbbWhere Is The Feeling?\xc2\xab, \xc2\xbbLove Is Waiting\xc2\xab, \xc2\xbbDangerous Game\xc2\xab, \xc2\xbbIf You Don\xe2\x80\x99t Love Me\xc2\xab\xc2\xa0in \xc2\xbbAt The End Of The Day\xc2\xab\xc2\xa0ter preurejeni pesmi \xc2\xbbLove Is On The Line\xc2\xab\xc2\xa0in \xc2\xbbAutomatic Love\xc2\xab), \xc5\xa1tiri v sodelovanju z Jimmyjem Harryjem (\xc2\xbbIf I Was Your Lover\xc2\xab, \xc2\xbbPu Yourself In My Place\xc2\xab, \xc2\xbbThe World Needs Love\xc2\xab\xc2\xa0in \xc2\xbbIntuition\xc2\xab), dve v sodelovanju s pevcem in tekstopiscem Gerryjem DeVeauxom (\xc2\xbbNo Turning Back\xc2\xab\xc2\xa0in \xc2\xbbSurrender\xc2\xab), dve v sodelovanju s Peteom Hellerjem in Terryjem Farleyjem (\xc2\xbbFalling\xc2\xab\xc2\xa0in \xc2\xbbWhere Has The Love Gone?\xc2\xab) in eno v sodelovanju s skupino M People (\xc2\xbbTime Will Pass You By\xc2\xab)._NEWLINE_Na naslovnici albuma je Kylie Minogue samo sebe \xc5\xbeelela prikazati kot resno umetnico. To se opazi iz naslova albuma, ki vklju\xc4\x8duje njen prej redko uporabljen priimek, pa tudi iz obla\xc4\x8dil, ki jih nosi na naslovnici albuma. \xc4\x8ceprav je na naslovnicah singlov ve\xc4\x8dinoma nosila provokativna obla\xc4\x8dila, je na \xc4\x8drno-beli naslovnici nosila konzervativno trenirko in velika o\xc4\x8dala, njena frizura in li\xc4\x8dila pa so bila dokaj preprosta. Kritiki so menili, da je bila to za nekoga, ki velja za modno ikono, dokaj nenavadna poteza, a primerna, saj je \xc5\xbeelela ustvariti bolj zrelo podobo.\n_START_SECTION_\nSestava\n_START_PARAGRAPH_\nAlbum Kylie Minogue je bil precej druga\xc4\x8den od prej\xc5\xa1njih del Kylie Minogue. Pri tem albumu eksperimentira z razli\xc4\x8dnimi glasbenimi stili, kot so dance, acid jazz, pop, house, adult contemporary in R&B. Prva pesem z albuma je pesem\xc2\xa0\xc2\xbbConfide in Me\xc2\xab. Plesna balada je sestavljena iz po\xc4\x8dasne melodije in zaspanih vokalov z najve\xc4\x8djim poudarkom na brenkalih in bobnih. V pesmi Kylie Minogue nagovarja svojega ljubimca in ga prepri\xc4\x8duje, naj ji zaupa. Druga pesem z albuma, \xc2\xbbSurrender\xc2\xab, je napisana v R&B slogu in ima velik poudarek na bobnu. Besedilo pripoveduje o predajanju osebi, ki jo ljubi\xc5\xa1. Tudi tretja pesem z albuma, \xc2\xbbIf I Was Your Lover\xc2\xab, je R&B pesem s poudarkom na kitari._NEWLINE_Pesem \xc2\xbbWhere is the Feeling?\xc2\xab\xc2\xa0je acid jazz pesem s poudarkom na klavirju. V besedilu pesmi Kylie Minogue pripoveduje, kako ranljivo se po\xc4\x8duti ob svojem partnerju. Peta pesem z albuma, \xc2\xbbPut Yourself in My Place\xc2\xab, je adult contemporary balada, pri kateri Kylie Minogue ob petju spremljajo tihi zvoki kitare in bobni. V besedilu pesmi pevka pripoveduje o te\xc5\xbeavah, ki jih ima v svojem razmerju in svojega partnerja poziva k temu, naj na stvari pogleda tudi z njene perspektive in se postavi na njeno mesto. Tudi naslednja pesem, \xc2\xbbDangerous Game\xc2\xab, je adult contemporary pesem. Pri pesmi, katere produkcija je precej preprosta, ni velikega poudarka na ritmu, temve\xc4\x8d bolj na klavirju in brenkalih. Besedilo govori o ob\xc4\x8dutku samote in hrepenenju po ljubezni. Naslednja pesem z albuma, pesem \xc2\xbbAutomatic Love\xc2\xab, je klavirska pesem z zmernim tempom in velikim poudarkom na bobnu in kitari. V besedilu Kylie Minogue pripoveduje o svoji neustavljivi \xc5\xbeelji po svojem ljubimcu._NEWLINE_Naslednja pesem z albuma, pri kateri je velik poudarek na sintetizatorju, je klubska house pesem \xc2\xbbWhere Has the Love Gone?\xc2\xab. V besedilu pesmi se Kylie Minogue spra\xc5\xa1uje, zakaj je njeno razmerje razpadlo. Sledi dance-pop pesem \xc2\xbbFalling\xc2\xab\xc2\xa0z velikim poudarkom na bas kitari in sintetizatorju, ki govori o prebolevanju svojega prej\xc5\xa1njega partnerja in novi ljubezni. Zadnja pesem z albuma je acid jazz pesem \xc2\xbbTime Will Pass You By\xc2\xab\xc2\xa0s klubskim ritmom. Besedilo pesmi govori o tem, da se \xc5\xbeivljenja ne sme jemati za samoumevno in da moramo v njem u\xc5\xbeivati, kolikor le lahko. Za kanadsko izdajo albuma je Kylie Minogue posnela tudi francosko razli\xc4\x8dico pesmi \xc2\xbbConfide in Me\xc2\xab, naslovljeno \xc2\xbbFie-toi \xc3\xa0 moi\xc2\xab. Z druga\xc4\x8dno naslovnico so jo kot singl izdali ekskluzivno samo v Kanadi.\n_START_SECTION_\nDose\xc5\xbeki na lestvicah\n_START_PARAGRAPH_\nAlbum Kylie Minogue je debitiral na tretjem mestu avstralske in \xc4\x8detrtem britanske glasbene lestvice; nazadnje je album v obeh dr\xc5\xbeavah za uspe\xc5\xa1no prodajo prejel zlato certifikacijo. Poleg tega je album debitiral na devetintridesetem mestu \xc5\xa1vedske lestvice.\n_START_SECTION_\nSingli\n_START_PARAGRAPH_\nPesem\xc2\xa0\xc2\xbbConfide in Me\xc2\xab, glavni singl z albuma, je postal eden izmed najuspe\xc5\xa1nej\xc5\xa1ih singlov, saj je \xc5\xa1tiri tedne ostal na vrhu avstralske glasbene lestvice, drugo mesto na britanski in prvo na izraelski lestvici. Ob pesmi so izdali tudi videospot. Po\xc4\x8dasna plesna pesem, ki jo je napisala in producirala skupina Brothers in Rhythm, je vklju\xc4\x8devala ne\xc5\xbene vokale Kylie Minogue in brenkala ter bobne. Drugi singl z albuma,\xc2\xa0\xc2\xbbPut Yourself in My Place\xc2\xab, je zasedel enajsto mesto na britanski in avstralski lestvici. Popularni videospot za pesem je re\xc5\xbeiral Kier McFarlane. Kylie Minogue je v njem nastopila kot Jane Fonda v filmu Barbarella (1968)._NEWLINE_Na za\xc4\x8detku so kot tretji singl z albuma nameravali izdati pesem \xc2\xbbIf I Was Your Lover\xc2\xab. Remix za pesem, ki ga je ustvaril Jimmy Harry, naj bi predstavil bolj odraslo stran Kylie Minogue. Singl so najprej nameravali izdati v Zdru\xc5\xbeenih dr\xc5\xbeavah Amerike in \xc4\x8de bi tam po\xc5\xbeel veliko uspeha, kasneje \xc5\xa1e v Veliki Britaniji. Ker pa je ameri\xc5\xa1ka zalo\xc5\xbeba Kylie Minogue z njo prekinila pogodbo, so odpovedali izid singla tako v Zdru\xc5\xbeenih dr\xc5\xbeavah Amerike kot v Veliki Britaniji. Namesto tega so kot tretji singl z albuma izdali pesem\xc2\xa0\xc2\xbbWhere Is the Feeling?\xc2\xab, ki je nazadnje zasedla \xc5\xa1estnajsto mesto na britanski in enaintrideseto na avstralski lestvici. Kot \xc4\x8detrti in zadnji singl z albuma so nameravali izdati pesem\xc2\xa0\xc2\xbbTime Will Pass You By\xc2\xab, za katero so \xc5\xbee posneli nekaj remixov; eden izmed njih je bil remix Paula Mastersona. Namesto tega so pozno leta 1995 izdali duet Kylie Minogue z Nickom Caveom,\xc2\xa0\xc2\xbbWhere the Wild Roses Grow\xc2\xab."